Bybelskool » Wat is die nagmaal? – 1 Korintiërs 11:17-34
Wanneer ek nou hierdie volgende saak ophaal, kan ek julle nie prys nie, want as julle as gemeente bymekaarkom, doen dit meer kwaad as goed. Wat vir my vooropstaan, is dat ek verneem dat daar groepvorming onder julle is wanneer julle as gemeente bymekaarkom, en in 'n mate glo ek dit. (Sulke verdelings onder julle kan selfs nodig wees in dié sin dat dit sal uitwys wie die staatmakers onder julle is.) As julle dan as gemeente bymekaarkom, is dit duidelik nie die Here se maaltyd wat julle eet nie. Want by die gemeenskaplike maaltyd eet elkeen haastig sy eie ete met die gevolg dat die een honger bly en die ander een weer dronk word. Hoe is dit moontlik? Het julle dan nie julle eie huise waar julle kan eet en drink nie? Het julle geen respek vir die gemeente van God nie? Of wil julle die arm mense verneder? Wat verwag julle moet ek hieroor sê? Julle wil tog seker nie hê ek moet julle hieroor prys nie? Wel, dit sal ek sekerlik nie doen nie! Dít is wat die Here self gesê het en wat ek destyds aan julle oorgedra het net soos ek dit ontvang het. In die nag waarin Jesus verraai is, het Hy brood geneem 24en nadat Hy God gedank het, het Hy dit gebreek en gesê: "Dit is my liggaam, dit is vir júlle. Gebruik dit ter herinnering aan My." Net so het Hy die wynbeker ná die maaltyd geneem en gesê: "Hierdie beker is die nuwe verbond wat verseël is deur my bloed. Gebruik dit, elke keer as julle daaruit drink, ter herinnering aan My." Want elke keer as julle hierdie brood eet en uit hierdie beker drink, verkondig julle die Here se dood totdat Hy terugkom. As enigiemand dan op 'n onwaardige manier van die brood eet of uit die beker van die Here drink, sal daardie persoon skuldig wees aan sonde teen die liggaam en die bloed van die Here. Dit is waarom julle julleself moet ondersoek voordat julle van die brood eet en uit die beker drink. Want as julle van die brood eet en uit die beker drink, eet en drink julle 'n oordeel oor julleself as julle nie die nodige respek teenoor Christus se liggaam betoon nie. Dit is waarom daar baie swakkes en siekes onder julle is, en heelwat onder julle reeds oorlede is. As ons onsself egter vooraf ondersoek, sal ons nie onder God se oordeel kom nie. Maar selfs as ons God se oordeel en dissipline moet verduur, sal ons nie saam met die wêreld veroordeel word nie. Daarom, my broers en susters, as julle vir die maaltyd van die Here bymekaarkom, wag vir mekaar. As julle werklik honger is, eet liewer vooraf by die huis sodat julle nie 'n oordeel oor julleself bring wanneer julle bymekaarkom nie. Die ander kwessies sal ek hanteer wanneer ek by julle aankom. (NLV)
Paulus is besig om 'n aantal vrae van die gemeente in Korinte te antwoord. Baie gelowiges in Korinte was slawe. Weens hulle omstandighede moes hulle van vroeg tot laat werk en het gevolglik baie keer laat opgedaag vir die byeenkomste. Dit het dus baie keer gebeur dat die meer vermoënde lidmate solank begin eet het – onthou dit was 'n liefdesmaal waartydens die Nagmaal ingestel is – en dat daar nie meer oor was as die ander by hulle aansluit nie. Dit het die armes verneder en Paulus spreek hom skerp hieroor uit en stel die eenheid voorop, wat uitdrukking kry in die mededeelsaamheid van ryk en arm by die Nagmaalstafel. Die rykes moet daarom by die huis klaar eet, as hulle nie kan wag met al die kos by die nagmaalstafel nie!
Na Paulus sy lering oor die Nagmaal afgehandel het, pas hy dit toe op 'n verdere ongepaste wyse om die Nagmaal te gebruik, naamlik om nie selfondersoek te doen nie. Daardeur drink en eet mense 'n oordeel oor hulleself wat letterlik 'n fisiese uitwerking op hulle het en sal hê. 'n Mens moet dit nou nie interpreteer asof net diegene dood is wat die Nagmaal verkeerd gebruik het nie, maar dat daar in die algemeen meer siektes en dood by hulle teenwoordig was wat Paulus wyt aan die feit dat hulle nie as 'n gemeente genoegsaam bedagsaam voor die Here God lewe nie.
1. Dit is duidelik dat die nagmaal 'n gemeenskapsmaaltyd is. Is daar raakpunte tussen hierdie situasie wat Paulus beskryf en jou eie gemeente? Op watter maniere sorg julle dat die nagmaal 'n gemeenskapsmaaltyd bly?
2. Dit is ook duidelik dat daar 'n persoonlike kant is aan die deelname aan die nagmaal. Selfondersoek is noodsaaklik. Wat leer die gedeelte jou oor jou eie deelname aan die nagmaal?
3. Lees die verse later vandag weer om jou te herinner daaraan dat nagmaal 'n viering van jou gemeenskap met gelowiges is, sowel as met die lewende Here Jesus.
4. Jy kan later vanaand die gedeelte weer lees in die konteks van 1 Korintiërs 11 sowel as my bydrae daaroor: 1 Korintiërs 11 – Oor mans en vroue in die erediens.